༈ །«ནཱ་རོ་པའི་ཐུགས་ཀྱི་སྙིང་ཁུ་ས་སྐྱ་པའི་གསུང་རབ་ཀྱི་དགོངས་པ་བཞིན་རྣལ་འབྱོར་མའི་བྱིན་རླབས་ཀྱི་ཆོ་ག་བྱ་བའི་ཚུལ་རྗེ་ཀུན་དགའ་བཟང་པོའི་གསུང་བཞིན་གུང་རུས་ཟིན་མཛད་པ་བཞུགས།།» ༈ །ཕྱག་འཚལ་བླ་མ་རྡོ་རྗེ་མཁའ་འགྲོ་མ། །དཔའ་བོ་རྡོ་རྗེ་ཆོས་ཀྱིས་དགེ་ལེགས་མཛོད། །ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྒྱལ་བ་ཁྱབ་བདག་རྡོ་རྗེ་འཆང་ཆེན་པོའི་གོ་འཕང་ཐོབ་པར་བྱ་བ་དང་། གནས་སྐབས་སུ་མཁའ་སྤྱོད་ཀྱི་གོ་འཕང་བསྒྲུབ། དེའི་ཆེད་དུ་རྗེ་བཙུན་རྡོ་རྗེ་རྣལ་འབྱོར་མའི་བྱིན་རླབས་ཀྱི་ཆོ་ག་ཟབ་མོ་ཞུ་སྙམ་པའི་བསམ་པས་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་སྔོན་དུ་བཏང་ནས་གསན་པར་ཞུ། དེ་ཡང་རྡོ་རྗེ་རྩེ་མོའི་རྒྱུད་ལས། སངས་རྒྱས་སྐུ་ཡང་བུད་མེད་གཟུགས་ཅན་དེ། །བུད་མེད་གཟུགས་ཀྱི་འགྲོ་བ་དག་པ་ཡིན། །ཞེས་གསུངས་པ་ལྟར། སངས་རྒྱས་རྣམས་ནི་ཆོས་ཀྱི་སྐུ་ཉིད་དམིགས་པ་མེད་པའི་སྙིང་རྗེ་ཆེན་པོས་ཤེས་རབ་མའི་རྣམ་པར་སྤྲུལ་ནས་འགྲོ་བ་རྣམས་འདྲེན་པར་བྱེད་པ་སྟེ། བདག་མེད་མ་དང་། ཕག་མོ་ལ་སོགས་པའོ། །དེའང་ཤེས་རབ་བདག་མེད་མ་ཉིད་ཕག་མོའི་ཚུལ་དུ་བཟུང་ནས། མཁའ་སྤྱོད་ཀྱི་གོ་འཕང་སྟེར་བ་ཡིན་ཞིང་རྣལ་འབྱོར་མ་ལ་སྒྲུབ་ཐབས་ཀྱིས་ཕྱེ་ན། ཨིནྡྲ་བྷཱུ་ཏི། མཻ་ཏྲི་པ། ཤ་བ་རི་དབང་ཕྱུག་སོགས་ཀྱིས་མཛད་པ་ཡོད་པ་ལས། འདིར་འཁོར་ལོ་བདེ་མཆོག་རྩ་བའི་རྒྱུད་ལས། བཅོམ་ལྡན་རྡོ་རྗེ་ཕག་མོ་ལ་ཉེ་སྙིང་གི་སྒོ་ནས་གསོལ་བ་བཏབ་ནས་མཁའ་སྤྱོད་ཀྱི་གོ་འཕང་སྟེར་བར་གསུངས་པ་ལ་བརྟེན་ནས། དཔལ་ནཱ་རོ་ཏ་པས་སྒྲུབ་པའི་ཐབས་མཛད་པ་འདི་ཉིད་ཉམས་སུ་ལེན་པར་བྱེད་དོ། །སྤྱིར་འཁོར་ལོ་བདེ་མཆོག་རྩ་བཤད་ཀྱི་རྒྱུད་རྣམས་ནས་རྗེ་བཙུན་ཡབ་ལ་བརྟེན་ནས་མཁའ་སྤྱོད་ཀྱི་དངོས་གྲུབ་སྒྲུབ་པ། དེ་བཞིན་དུ་ཡུམ་ལ་བརྟེན་ནས་སྒྲུབ་པ། སྐྱེ་བ་བདུན་པའི་ཤ་ལ་བརྟེན་ནས་སྒྲུབ་པ་སྟེ། ལུགས་མི་འདྲ་བ་གསུམ་གསུངས་པ་ལས། འདིར་བྱིན་རླབས་མྱུར་བ་རྗེ་བཙུན་ཡུམ་ལ་བརྟེན་ནས་མཁའ་སྤྱོད་ཀྱི་དངོས་གྲུབ་སྒྲུབ་པའི་ཐབས་དེ་ཉིད་ཉམས་སུ་ལེན་པར་བྱེད་པ་ལ། བྱིན་རླབས་ཀྱི་ཆོ་ག་སྔོན་དུ་འགྲོ་དགོས་པས། དེ་ཡང་སྔོན་འགྲོ་སློབ་དཔོན་བདག་ཉིད་ལྷར་བསྐྱེད་ཅིང་བཟླས་པ། བུམ་པའི་བཟླས་པ། མདུན་དུ་ཚོམ་བུའི་དཀྱིལ་འཁོར། གསུང་བདུད་རྩིའི་དཀྱིལ་འཁོར། ཐུགས་སིནྡྷུ་རའི་དཀྱིལ་འཁོར་གསུམ་སྒྲུབ་ཅིང་མཆོད་པ་དང་། གཏོར་མའི་བར་རྣམས་བྱས་ཏེ། བདག་འཇུག་བྱིན་རླབས་ཀྱི་ཚུལ་དུ་བླངས་པ་སྔོན་དུ་སོང་ནས། དངོས་གཞི་བྱིན་རླབས་ཀྱི་ཆོ་ག་ཟབ་མོ་སྒྲུབ་པར་བྱེད་པ་སྟེ། དེ་ཡང་མ་རྒྱུད་ཀྱི་དཀྱིལ་འཁོར་གང་ཡང་རུང་བའམ། བྱེ་བྲག་རྣལ་འབྱོར་གསང་མཐའི་འཁོར་ལོ་བདེ་མཆོག་གི་དཀྱིལ་འཁོར་ཆེན་པོར་དབང་བསྐུར་བ་ལེགས་པར་ཐོབ་པའི་སློབ་མ་རྣམས་ཀྱིས། འདིའི་བྱིན་རླབས་ཀྱི་ཆོ་ག་ཟབ་མོ་ཞུ་སྙམ་པས། མཎྜལ་ཅིག་ཡོན་དུ་ཕུལ་ནས་གསོལ་བ་འདེབས་པ་འདིའི་རྗེས་ཟློས་མཛོད། དགའ་ཆེན་ནས། བཞུགས་སུ་གསོལ། ལན་གསུམ་གདབ། སྔོན་ཆད་སིནྡྷུ་རའི་དཀྱིལ་འཁོར་མ་མཐོང་བའི་མཚོན་བྱེད་དུ་རས་ཡུག་དམར་པོ་རེ་རེས་གདོང་བཅིངས་པའི་མོས་པ་མཛོད། ཙཀྵུ་བྷནྡྷ་ཝ་ར་ཨ་པ་ནཱ་ཡ་ཧཱུྃ་ཨོཾ། སིནྡྷུ་རའི་དཀྱིལ་འཁོར་དུ་རྡོ་རྗེ་རྣལ་འབྱོར་མ་དང་མཇལ་བ་ན་ཕྱག་སྟོང་དུ་མི་འགྱུར་བའི་ཕྱིར། མེ་ཏོག་གི་ཕྲེང་བ་རེ་ཡང་གཏད་པར་མོས་པ་མཛོད། ཨ་ཁཾ་ཝཱི་ར་ཧཱུྃ། མདུན་བསྐྱེད་ཀྱི་གཙོ་བོའི་ཐུགས་ཀ་ནས་ཁཎྜ་རོ་ཧི་དཔག་ཏུ་མེད་པ་བྱུང་ནས། ཁྱེད་རང་རྣམས་བྱིན་རླབས་ཟབ་མོ་ཞུ་བ་ལ་བར་དུ་གཅོད་པའི་བགེགས་དང་ལོག་པར་འདྲེན་པ་ཐམས་ཅད་རྒྱང་རིང་དུ་བསྐྲད་པའི་མོས་པ་མཛོད། ལས་བུམ་གྱི་ཆུས་སློབ་མ་རྣམས་ལ་གཏོར་ལ། ཨོཾ་ཁཎྜ་རོ་ཧི་ཧཱུྃ་ཧཱུྃ་ཕཊ་ཅེས་བརྗོད། ཁྱེད་རང་རྣམས་ཀྱི་སྙིང་གར་ཟླ་བའི་དཀྱིལ་འཁོར་ཉ་གང་བ། དེའི་སྟེང་དུ་རྡོ་རྗེ་དཀར་པོ་བསམ་སྟེ། ཟླ་བ་ཀུན་རྫོབ་བྱང་ཆུབ་སེམས་དང་། རྡོ་རྗེ་དོན་དམ་པ་བྱང་ཆུབ་ཀྱི་སེམས་འདི་ལྟ་བུའི་རང་བཞིན་དུ་སེམས་བསྐྱེད་པའི་མོས་པ་མཛོད་ལ་འདིའི་རྗེས་ཟློས་མཛོད། ཨོཾ་ནས་ཡ་མི། དེ་དག་བརྟན་པར་བྱས་པའི་མོས་པ་མཛོད། སུ་ར་ནས་སུ་ཁཾ་དེ་ལྟ་བུའི་སེམས་བསྐྱེད་པ་དང་། འོག་ནས་འབྱུང་བའི་བྱིན་རླབས་ཀྱི་ཀུན་སྤྱོད་རྣམས་སྐལ་བ་དང་མི་ལྡན་པ་རྣམས་ཀྱི་མདུན་དུ་སྨྲ་བར་མ་བྱེད་ཅེས་གདམས་པ་ནི། རྡོ་རྗེ་མགོ་པོར་བཞག་ཅིང་། དེང་ཁྱོད་ནས། ཡང་མ་ཡིན་ནོ། །མདུན་གྱི་སིནྡྷུ་རའི་དཀྱིལ་འཁོར་གྱི་དྲུང་དུ་ཕྱིན་ཏེ། ལྷོ་ཕྱོགས་ནས་ཞུགས་པར་མོས་པ་མཛོད་ལ་འདིའི་རྗེས་ཟློས་མཛོད། ཧཱུྃ་ཛ་ཧཱུྃ། སིནྡྷུ་རའི་དཀྱིལ་འཁོར་གྱི་དབུས་ན་བླ་མ་དང་རྡོ་རྗེ་རྣལ་འབྱོར་མ་ཐ་མི་དད་པ་ལ་སྡོམ་པ་བཟུང་བའི་ཆེད་དུ་ཕྱག་འཚལ་བའི་མོས་པ་མཛོད། འདིའི་རྗེས་ཟློས་མཛོད། གང་གི་ནས། པད་ལ་འདུད་ཀྱིས་བར་དང་། སངས་རྒྱས་ཀུན་གྱི་རང་བཞིན་སྐུ། །སློབ་དཔོན་ལ་ནི་བདག་སྐྱབས་མཆི། །དཔའ་བོ་རྣལ་འབྱོར་མ་འཁོར་ལོ། །རྣལ་འབྱོར་གནས་ལ་བདག་སྐྱབས་མཆི། །དཔལ་ལྡན་རྡོ་རྗེ་ནས། དེ་སྙེད་རྣམས་ལ་ཕྱག་འཚལ་ལོ། །དཔལ་ལྡན་རྡོ་རྗེ་མཁའ་འགྲོ་མ། །བདག་ལ་བྱིན་གྱིས་བརླབ་ཏུ་གསོལ། །དེ་དག་སྤྱན་སྔར་སྐྱབས་གསུམ་སྔོན་དུ་འགྲོ་བས། སྡིག་པ་བཤགས་པ། བྱང་ཆུབ་ཏུ་སེམས་བསྐྱེད་པ་སྒྲིབ་པ་མེད་པའི་ཡེ་ཤེས་ཀྱི་སྡོམ་པ་བཟུང་བ། ལམ་བརྟན་པར་དམ་བཅའ་བའི་འདུན་པས། འདིའི་རྗེས་ཟློས་མཛོད། དཀོན་མཆོག་ནས། འགྲུབ་པར་ཤོག་ལན་གསུམ། སྲས་བཅས་ནས། འདས་ལ་འགོད། ལན་གསུམ། དབང་བསྐུར་བའི་དུས་སུ་ལེགས་པར་ཐོབ་པའི་དམ་ཚིག་དང་། སྡོམ་པ་རྣམས་སོར་ཆུད་ཅིང་བརྟན་པར་བྱ་བའི་མོས་པ་མཛོད། འཁོར་ལོ་བདེ་མཆོག་ཐུན་མོང་མ་ཡིན་པའི་དམ་ཚིག་རྣམས་ཀྱང་བསྲུང་སྙམ་པས་འདིའི་རྗེས་ཟློས་མཛོད། སངས་རྒྱས་ཆོས་དང་ནས། ལེགས་པར་བཟུང་། ལན་གསུམ། དམ་ཚིག་དང་སྡོམ་པ་མཐའ་དག་བླང་བར་མོས་པ་མཛོད། དེ་དག་གི་སྔོན་འགྲོ་རྒྱུད་སྦྱང་བའི་ཆོ་ག་བྱས་ནས་དངོས་གཞི་དེའི་ཡེ་ཤེས་པ་བདག་ལ་འཇུག་པའི་ཕྱིར་དུ་ཡེ་ཤེས་དབབ་པ་ཡིན་ཏེ། གསོལ་བ་བཏབ་པ་འདིའི་རྗེས་ཟློས་མཛོད། དེ་བཞིན་གཤེགས་པ་ཐམས་ཅད་དང་། དཔའ་བོ་དང་རྣལ་འབྱོར་མ་ཐམས་ཅད་ཀྱིས་བདག་ལ་བྱིན་གྱིས་རློབས་ཤིག རྗེ་བཙུན་རྡོ་རྗེ་རྣལ་འབྱོར་མ་བདག་ལ་དབབ་པར་མཛད་དུ་གསོལ། ལན་གསུམ། དངོས་གཞི་དམིགས་པ་འདི་བཞིན་མཛད་པར་ཞུ། ཕྱི་ནང་གི་ཆོས་ཐམས་ཅད་མི་དམིགས་ཏེ་སྟོང་པའི་ངང་ལས་པྃ་ལས་པདྨ་དང་། རྃ་ལས་ཉི་མའི་དཀྱིལ་འཁོར་གྱི་སྟེང་དུ་བྃ་ལས་རྡོ་རྗེས་མཚན་པའི་གྲི་གུག་བྃ་གྱིས་མཚན་པ། དེ་ལས་འོད་ཟེར་འཕྲོས། སེམས་ཅན་གྱི་སྡིག་སྒྲིབ་སྦྱངས། སླར་འོད་ཟེར་ཕྱོགས་བཅུར་འཕྲོས་པས་དེ་བཞིན་གཤེགས་པ་ཐམས་ཅད་དང་ཡུལ་ཉི་ཤུ་རྩ་བཞིའི་དཔའ་བོ་དང་། རྣལ་འབྱོར་མ་ཐམས་ཅད་ཀྱི་ཐུགས་གཉིས་མེད་ཡེ་ཤེས་སྤྱན་དྲངས་བྃ་ཡིག་ལ་ཐིམ། དེ་ཡོངས་སུ་གྱུར་པ་ལས། ཁྱེད་རང་རྣམས་རྗེ་བཙུན་རྡོ་རྗེ་རྣལ་འབྱོར་མ་སྐུ་མདོག་དམར་མོ་ནས། ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་སྐུར་གྱུར་པའི་མོས་པ་མཛོད། དེའི་གནས་རྣམས་སུ་ནས། ཙཎྜ་ཀའི་ངོ་བོ། «ཡང་ན་ཁྱེད་རང་རྣམས་ཀྱི་སྙིང་གར། ཆོས་འབྱུང་གྲུ་གསུམ་ཉིས་བརྩེགས་ཀྱི་གྲྭ་རྣམས་སུ། དགའ་བ་འཁྱིལ་པ་དང་བཅས་པའི་དབུས་སུ། བྃ་ཡིག་གི་མཐའ་བསྐོར་དུ། ཨོཾ་ཨོཾ་ཨོཾ་ནས་སྭཱ་ཧཱ། དེ་དག་ལས་འོད་ཟེར་འཕྲོས་པས། སྤྱི་གཙུག་ནས་རྐང་མཐིལ་གྱི་བར་ལུས་ཐམས་ཅད་ལ་ཁྱབ་པས། རང་གི་ལུས་འོད་ཀྱི་རང་བཞིན་དུ་གྱུར། ཚེ་འཁོར་བ་ཐོག་མཐའ་མེད་པ་ནས་བསགས་པའི་སྡིག་སྒྲིབ་ཉོན་མོངས་པ་རྣམ་པར་རྟོག་པ་དང་བཅས་པའི་ཕུང་ཁམས་སྐྱེ་མཆེད་དུ་འཛིན་པའི་དྲི་མ་ཐམས་ཅད་སྦྱངས། སླར་འོད་ཟེར་འཕྲོས་པས། བཅོམ་ལྡན་འདས་འཁོར་ལོ་བདེ་མཆོག་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་སྤྱན་དྲངས་ནས། དེ་ཉིད་དུ་ཐིམ། དེ་ཡོངས་སུ་གྱུར་པ་ལས་རྗེ་བཙུན་རྡོ་རྗེ་རྣལ་འབྱོར་མ་སྐུ་མདོག་དམར་མོ་སོགས་སྔར་བཞིན་བསྐྱེད་ནས་གོ་ཆ་དགོད་པ་སྔར་དང་འདྲ་སྟེ། གཉིས་པོ་འདམ་ཁ་ཅན་ནོ།། »དེ་ནས་རྡོ་རྗེ་སློབ་དཔོན་གྱི་ཕཻཾ་ཞེས་བརྗོད། ཐུགས་ཀ་ནས་འོད་ཟེར་འཕྲོས་པས། ཕྱོགས་བཅུའི་དེ་བཞིན་གཤེགས་པ་ཐམས་ཅད་རྡོ་རྗེ་རྣལ་འབྱོར་མའི་རྣམ་པར་སྤྱན་དྲངས། ཁྱེད་རང་རྣམས་ལ་ཐིམ། ཡུལ་ཉི་ཤུ་རྩ་བཞིའི་དཔའ་བོ་དང་། རྣལ་འབྱོར་མ་དཔག་ཏུ་མེད་པ་སྤྱན་དྲངས་ཏེ། ཁྱེད་རང་རྣམས་ལ་ཐིམ། ཛཿཧཱུྃ་བཾ་ཧོཿ ཨོཾ་ཡོ་ག་ནས། ཤུདྡྷོ྅ཧཾ། ཁྱེད་རང་རྣམས་རྡོ་རྗེ་རྣལ་འབྱོར་མ་ཕོ་ཉ་གསུམ་གྱི་རང་བཞིན། དེ་ཉིད་བརྟན་པར་མཛད་པའི་མོས་པ་མཛོད། དེ་ནས་བླ་མ་དང་རྡོ་རྗེ་རྣལ་འབྱོར་མ་ཐ་མི་དད་པ་ལ་གུས་འདུད་དྲག་པོ་བྱས་ཏེ། གསོལ་བ་འདེབས་པ་འདིའི་རྗེས་ཟློས་མཛོད། ཕྱོགས་བཅུའི་སོགས། སློབ་དཔོན་ཁྱེད་ཀྱིས་བདག་ལ་སོགས། ཞེས་གསོལ་བ་བཏབ་པས། མདུན་གྱི་སིནྡྷུ་རའི་དཀྱིལ་འཁོར་གྱི་གཙོ་མོའི་ཐུགས་ཀ་ནས། རྡོ་རྗེ་རྣལ་འབྱོར་མའི་སྐུ་མཐེ་བོང་གི་ཚད་ཙམ་པ་ཚད་མེད་གྲངས་མེད་མར་མེའི་ཕྲེང་བའམ། འོལ་མོ་སེའི་ཕྲེང་བ་ལྟར་དམར་ན་ར་ར་བྱོན། ཁྱེད་རང་རྣམས་ཀྱི་ཞལ་དུ་ཞུགས། སྐུའི་དབྱིབས་བརྒྱུད་ལྟེ་བར་བྱོན་པ་ཆོས་འབྱུང་དམར་པོ་སང་ངེ་བའི་ནང་རྡོ་རྗེ་རྣལ་འབྱོར་མའི་སྐུ་ཐམས་ཅད་གཅིག་ཏུ་བསྡུས་པའི་ངོ་བོ། རྡོ་རྗེ་རྣལ་འབྱོར་མའི་སྐུ་མཐེ་བོང་གི་ཚད་ཙམ་ཞིག་ཏུ་གྱུར་པའི་མོས་པ་མཛོད། རྩ་དག་པའི་ལམ་དབུ་མ་ནས་བརྒྱུད་དེ་ལྟེ་བར་ཆོས་འབྱུང་དམར་སེང་ངེ་བ་བསམ་པའི་དབུས་སུ་དང་པོ་དེ་ཞུགས། ཕྱི་མ་རྣམས་དེ་ལ་ཐིམ་པས་རྣལ་འབྱོར་མའི་སྐུ་བདེ་བ་ཆེན་པོའི་རང་བཞིན་གར་སྟབས་དང་ལྡན་པ་ལ་སེམས་གཏད། ཨོཾ་གསུམ་མ་བརྗོད་ཅིང་། མར་མེ་འབར་བཞིན་པ་སློབ་མའི་ཁར་བཅུག་ཅིང་མིད་དུ་བཞུགས། ཡང་གོང་གི་མདུན་བསྐྱེད་ཀྱི་སིནྡྷུ་རའི་དཀྱིལ་འཁོར་ནས་རྡོ་རྗེ་རྣལ་འབྱོར་མའི་སྐུ་བདེ་བ་སྣ་ཚོགས་ཀྱི་རང་བཞིན་གར་མཛད་པ་ཅིག་དམིགས་ནས། དེ་ལ་ཤེས་པ་ཧྲིལ་གྱིས་གཏད་པའི་ངང་ནས། ཕྱོགས་བཅུའི་དེ་བཞིན་གཤེགས་པ་ཐམས་ཅད་དང་། ཡུལ་ཉི་ཤུ་རྩ་བཞིའི་དཔའ་བོ་དང་རྣལ་འབྱོར་མ་ཐམས་ཅད་རྡོ་རྗེ་རྣལ་འབྱོར་མའི་རྣམ་པར་སྤྱན་དྲངས་ནས། ཁྱེད་རང་རྣམ་པའི་སྐུ་ལུས་ལ་ཐིམ། དེ་དང་དུས་མཉམ་དུ་མདུན་གྱི་སིནྡྷུ་རའི་དཀྱིལ་འཁོར་ནས་ཀྱང་རྡོ་རྗེ་རྣལ་འབྱོར་མའི་སྐུ་དཔག་ཏུ་མེད་པ་སྤྱན་དྲངས་ཏེ། ཁྱེད་རང་རྣམ་པའི་སྐུ་ལུས་ལ་སིབ་སིབ་ཐིམ་པའི་མོས་པ་མཛོད། ཨོཾ་གསུམ་མ་དང་། ཌཱ་དྲིལ་རེས་འཇོག ལྟེ་བའི་རྣལ་འབྱོར་མའི་སྐུ་ལས་འོད་ཟེར་དཔག་ཏུ་མེད་པ་འཕྲོས། རང་གི་ལུས་ཀྱི་ནང་ཐམས་ཅད་ལ་ཁྱབ་པས་ལུས་ཀྱི་རྩ་ནང་གི་བྱང་སེམས་གཡོ་ནས། དྲོད་ཀྱིས་བསྡུས་པའི་བདེ་བ་ཆེན་པོའི་ཡེ་ཤེས་སྐྱེས་པར་མོས་ཤིང་། ལྟེ་བར་ཤེས་པ་ཧྲིལ་གྱིས་གཏད། དེ་ལས་བྱུང་བའི་ཡེ་ཤེས་གཉིས་མ་བརྗེད་པར་བྱས་ནས་ལམ་དུ་བསྲེ་དགོས་པ་ཡིན་ཡང་ཁྱེད་རང་རྣམས་རྡོ་རྗེ་རྣལ་འབྱོར་མར་གསལ་བའི་གནས་རྣམས་སུ་ཆོས་འབྱུང་གྲུ་གསུམ་དམར་སེང་ངེ་བའི་ནང་དུ། ངོ་བོ་དགའ་བའི་རང་བཞིན་འཁྱིལ་པར་གནས་པ་སྟེ། གཡོན་བསྐོར་དུ་འཁྱིལ་ལི་ལི་འཁོར་བ་ལ་ཤེས་པ་གཏད་པས། གསང་གནས་ཀྱི་རྩ་དབུ་མ་ཁ་ཕྱེ་སྟེ་དེར་རླུང་འདུས་པས། བདེ་བ་ཆེན་པོའི་རྟོགས་པ་ཐུགས་ལ་འཁྲུངས་པའི་མོས་པ་མཛོད། ཌཱ་དྲིལ་ཡང་སྨིན་མཚམས་སུ་ཆོས་འབྱུང་དམར་སེང་ངེ་བའི་ནང་དུ། དགའ་བ་འཁྱིལ་པ་དམར་པོ་གཡོན་དུ་འཁོར་བ་ལ་ཤེས་པ་སྨིན་མཚམས་སུ་ཆོས་འབྱུང་དམར་སེང་ངེ་བའི་ནང་དུ། དགའ་བ་འཁྱིལ་པ་དམར་པོ་གཡོན་དུ་འཁོར་བ་ལ་ཤེས་པ་གཏད་པས། དབུ་མའི་ཡས་སྣ་ཁ་ཕྱེ་སྟེ། དེར་རླུང་སེམས་འདུས་པས་ཆོས་རྣམས་ཀྱི་དེ་ཁོ་ན་ཉིད་ཆོས་ཀྱི་དབྱིངས་ཀྱི་རྟོགས་པ་ཐུགས་ལ་འཁྲུངས་པའི་མོས་པ་མཛོད། ཌཱ་དྲིལ་དེ་ཉིད་ལས་བྱུང་བའི་ཉམས་རྣམས་ངོས་བཟུང་སྟེ་མ་བརྗེད་པར་བྱས་ནས་ཀྱང་ལམ་དུ་བསྲེལ་དགོས་པ་ཡིན་ནོ། །ཁྱེད་རང་རྣམས་རྡོ་རྗེ་རྣལ་འབྱོར་མ་སངས་རྒྱས་ཐམས་ཅད་ཀྱི་རང་བཞིན། བདེ་བ་དང་སྟོང་པ་ཟུང་དུ་འཇུག་པའི་རང་བཞིན་དེ་ཉིད་བརྟན་པར་བྱས་པའི་མོས་པ་མཛོད། ཏིཥྛ་བཛྲ། ཁྱེད་རང་རྣམས་ཀྱི་ཕྱག་ཏུ་བཟུང་བའི་མེ་ཏོག་དེ་ཉིད་ཏྲཾ་ལས་བྱུང་པའི་རིན་པོ་ཆེའི་འཕྲེང་བར་མོས་ལ། སིནྡྷུ་རའི་དཀྱིལ་འཁོར་གྱི་དྲུང་དུ་བྱོན་ཏེ་སངས་རྒྱས་ཐམས་ཅད་ཐུགས་རྗེ་གཅིག་ཉིད་གདུལ་བྱ་སྣ་ཚོགས་ཀྱི་དབང་གིས་ཤེས་རབ་མའི་གཟུགས་ཀྱི་རྣམ་པར་སྣང་བ་ཡིན་གྱི་རང་གི་ངོ་བོ་བཅོམ་ལྡན་འདས་འཁོར་ལོ་བདེ་མཆོག་གི་དཀྱིལ་འཁོར་རང་བཞིན་ལས་མ་འདས་པས། རང་གི་རིགས་ཀྱི་ལྷའི་སྤྱི་བོར་བབ་པར་ཤོག་ཅིག་སྙམ་པའི་བསམ་པས། པྲ་ཏཱིཙྪ་བཛྲ་ཧོཿ ཞེས་བརྗོད་དེ་མེ་ཏོག་དོར་མཛོད། པྲ་ཏི་གྲྀཧྣ་སྟྭཾ་ཨི་མཾ་ས་ཏྭ་མ་ཧཱ་བ་ལ། བརྗོད་ཅིང་ལག་ཏུ་གཏད་ཅིང་གདོང་གཡོགས་བཀྲོལ། དེ་ནས་ཀྱེ་རྡོ་རྗེ་ལྟོས་ཤིག་ཅེས་ལྟ་བར་བསྐུལ་བ་ཡིན་ཏེ། མདུན་གྱི་དཀྱིལ་འཁོར་སུམ་རིམ་གྱི་འོག་གི་འདི་ཉིད་སྐུ་ཚོམ་བུའི་རི་མོའི་དཀྱིལ་འཁོར་ཞེས་བྱ་བ་དེ་བཞིན་གཤེགས་པ་ཐམས་ཅད་དང་། རྡོ་རྗེ་རྣལ་འབྱོར་མའི་སྐུའི་གསང་བ་མཚོན་བྱེད་ཡིན་ཏེ། གྲྭ་དྲུག་རིགས་ལྔ་རྡོ་རྗེ་འཆང་དྲུག་གི་རང་བཞིན་ཡིན། རིགས་དྲུག་འཁོར་བའི་རྒྱ་མཚོ་ནས་འདྲེན་པར་བྱེད། དེའི་སྟེང་ན་གསུང་བདུད་རྩིའི་དཀྱིལ་འཁོར། ཡི་གེ་སུམ་ཅུ་རྩ་གཉིས་ཞུ་བ་ལས་བྱུང་བའི་བྱང་ཆུབ་ཀྱི་སེམས་བདུད་རྩིའི་རང་བཞིན་ཏེ་དེ་བཞིན་གཤེགས་པ་ཐམས་ཅད་རྡོ་རྗེ་རྣལ་འབྱོར་མའི་གསུང་གི་གསང་བ་མཚོན་བྱེད་ཡིན། དེའི་སྟེང་ན་ཐུགས་སིནྡྷུ་རའི་དཀྱིལ་འཁོར་ཐུགས་ཀྱི་གསང་བ་མཚོན་བྱེད། མདོར་ན་རྡོ་རྗེ་རྣལ་འབྱོར་མའི་སྐུ་གསུང་ཐུ